b'\n_START_ARTICLE_\nMaja Novak\n_START_SECTION_\n\xc5\xbdivljenje\n_START_PARAGRAPH_\nRodila se je 23. aprila 1960 na Jesenicah. Odra\xc5\xa1\xc4\x8dala je v Novi Gorici. Njeno otro\xc5\xa1tvo je pomembno zaznamovala stara mama, ki jo je nau\xc4\x8dila umetnosti pripovedovanja zgodb._NEWLINE_Najprej si je \xc5\xbeelela postati restavratorka, potem pa se je odlo\xc4\x8dila za Pravno fakulteto, kjer je diplomirala z odli\xc4\x8dnimi ocenami. Dve leti je delala kot pripravnica, nato je bila zaposlena kot tajnica pri Svetovnem slovenskem kongresu, poslovna sekretarka v Jordaniji, prevajalka in novinarka. \xc5\xbde kot otrok je sanjarila, da bo pisateljica, kasneje na to pozabila, vse dokler ni po izidu prvih dveh romanov in slikanice za otroke leta 1995 ugotovila, da se mora za pisateljski navdih prepustiti \xc2\xbbsladkemu brezdelju\xc2\xab\xc2\xa0in sprejeti status svobodne umetnice. Zase pravi, da je z branjem zasvojena._NEWLINE_Iz rodbine Novak prihajajo: pisatelj Bogdan Novak, pisateljica Marjeta Novak Kajzer, slovenist Vilko Novak in zalo\xc5\xbenik Luka Novak.\n_START_SECTION_\nDelo\n_START_PARAGRAPH_\nNjen prvi avtorski prispevek je bil objavljen na radiu 27. novembra 1991, na ta dan vsako leto proslavlja kot svoj literarni rojstni dan. Po njenem prepri\xc4\x8danju je \xc2\xbbnajve\xc4\x8dja sre\xc4\x8da v \xc5\xbeivljenju, da dela\xc5\xa1 tisto, kar najbolje in najraje dela\xc5\xa1\xc2\xab._NEWLINE_Svoje prvo literarno delo \xe2\x80\x93 \xc5\xa1estvrstni\xc4\x8dno pesmico z naslovom Na\xc5\xa1 Mini \xe2\x80\x93 ki je nastalo, ko je bila stara \xc5\xa1est let - je posvetila svoji muci. Ma\xc4\x8dki in konji so njene najljub\xc5\xa1e \xc5\xbeivali. Knjiga Kufajn, Kufina in kamela Bombla je nastala na pobudo h\xc4\x8derke Sare, ki si je ob desetem rojstnem dnevu za\xc5\xbeelela lastno knjigo. Ideja se je porodila ob njunih besednih igrah, saj je Sara kot klepetava deklica v svoje stavke nenehno vpletala \xc2\xbbkufajne\xc2\xab\xc2\xa0in \xc2\xbbkufine\xc2\xab. V slikanici avtorica mimogrede opi\xc5\xa1e tudi nekaj slovni\xc4\x8dnih pravil, \xc4\x8deprav sama pravi, da:\xc2\xa0\xc2\xbb... o slovnici ni nikoli razmi\xc5\xa1ljala, tako kot ne razmi\xc5\xa1lja o tem, kako diha\xc2\xab._NEWLINE_Za roman Cimre in zbirko kratke proze Zverjad je leta 1997 prejela nagrado Pre\xc5\xa1ernovega sklada. Njena kratka proza je uvr\xc5\xa1\xc4\x8dena v \xc5\xa1tevilne almanahe: Zaznamovane (\xc5\xbdenski zalivi (1996), Ne bomo ve\xc4\x8d pridne (1997)), No\xc4\x8d v Ljubljani in Poletje v zgodbi._NEWLINE_Prevaja iz franco\xc5\xa1\xc4\x8dine (Gaston Leroux, Eric - Emmannuel Schmidt), italijan\xc5\xa1\xc4\x8dine (Alessandro Baricco, Suzana Tamaro idr.), srb\xc5\xa1\xc4\x8dine (Rade \xc5\xa0erbed\xc5\xbeija, Vladimir Arsenijevi\xc4\x87) in angle\xc5\xa1\xc4\x8dine (Helen Fielding, Alain de Bouton, Terry Pratchett)._NEWLINE_Leta 2002 je bil v srb\xc5\xa1\xc4\x8dino preveden njen roman Ma\xc4\x8dja kuga (Beograd, Clio, 2002). Sodelovala je tudi pri internetnem romanu Trampolin._NEWLINE_Sama pravi, da ne pi\xc5\xa1e s \xc5\xa1\xc4\x8depcem, ampak z obilno mero humorja in ironije. V njenem svetu zlo\xc4\x8dina so mo\xc5\xa1ki le statisti - vse glavne vloge je razdelila med \xc5\xbeenske.'